a)

b)

Importētie daudzumi

Dalībvalstis ir ziņojušas par 2018. gadā faktiski importētajiem kokmateriālu un koksnes izstrādājumu daudzumiem (t. i., atmuitotajiem daudzumiem), kā arī par atbilstošajiem daudzumiem, kas norādīts kompetento iestāžu saņemtajās un validētajās FLEGT licencēs. Validētās FLEGT licences 2018. gadā izdotas par vairāk nekā 694 milj. kg kokmateriālu un koksnes izstrādājumu, un ziņots, ka ES muitā importēšanai tikuši atmuitoti vairāk nekā 2,993 milj. kg kokmateriālu un koksnes izstrādājumu ar FLEGT licenci, (2. attēls), no kuriem 2,470 milj. kg bija guļamistabas mēbeles (HS 9403.50), par ko ziņojusi Apvienotās Karalistes muita. Tas ir par divām kārtām lielāks daudzums, nekā ar to pašu HS kodu norādīts kompetentās iestādes validētajās FLEGT licencēs. Apvienotajai Karalistei tika uzdots jautājums par šiem skaitļiem, taču skaidrojums netika saņemts. Saskaņā ar muitas datiem galvenie (masas izteiksmē) FLEGT licenci saņēmušie izstrādājumu veidi, kas importēti ES, bija guļamistabas mēbeles (HS 9403.50), kuru kopējā masa bija gandrīz 2,472 milj. kg un kuras veidoja 83 % no importa apjoma); rakstāmpapīrs (HS 4802); cita veida mēbeles (HS 9403.60 un 9401); namdaru un būvgaldnieku darinājumi (HS 4418); saplāksnis, finierētas plātnes un tamlīdzīgi laminēti koksnes materiāli (HS 4412); kokmateriāli ar nepārtrauktu profilu (HS 4409) (2018. gadā importēto FLEGT izstrādājumu HS kodi ir uzskaitīti A pielikumā). Galvenās šo izstrādājumu importētājas dalībvalstis bija Apvienotā Karaliste, Vācija un Nīderlande.

Dažas dalībvalstis ziņojušas arī par tādu izstrādājumu importu, kuriem saskaņā ar HS kodiem FLEGT licence netiek prasīta (tai skaitā par izstrādājumiem, kam vajadzīga V-legal licence), kurš reģistrēts 2099 muitas uzskaites ierakstos un kura kopējais apjoms ir 1,35 milj. kg koksnes izstrādājumu. Tas daļēji izskaidrojams ar to, ka ES muita preces ir pārklasificējusi.

FLEGT licencēs norādīto daudzumu un muitas paziņoto daudzumu nesakritību (2. attēls) iespējamie skaidrojumi varētu būt šādi: trūkst muitas datu un valstu iesniegto datu kopu kvalitāte ir ļoti dažāda; muita ir pārklasificējusi preču HS kodus; licences ir saņemtas, bet vēl nav atmuitotas; paziņotie HS kodi satur dažādu ciparu skaitu; paziņotais daudzums ir norādīts dažādās mērvienībās.

Importētie taksoni

Informācija par tirgotajiem taksoniem sniegta par 84,6 % kokmateriālu, kas norādīti validētajās FLEGT licencēs. Nīderlande par tās importētajiem 107 milj. kg kokmateriālu, kas norādīti validētajās FLEGT licencēs, šādu informāciju nesniedza. Turklāt par vairāk nekā 32 000 kg validētajās FLEGT licencēs norādīto koksnes izstrādājumu, nesniedzot informāciju par taksoniem, ziņoja Čehija, Francija, Itālija un Zviedrija.

Kopumā validētajās FLEGT licencēs 2018. gadā bija norādītas 204 dažādas sugas un 80 augstāki taksoni (piemēram, ģintis), un tās aptvēra 235,5 milj. kg atsevišķu taksonu sūtījumu un 351,7 milj. kg sūtījumu, kas satur dažādus taksonus. No atsevišķi norādītajiem taksoniem visvairāk tirgotie (masas izteiksmē) bija Acacia mangium (akācija), Shorea spp. (meranti) un Tectona grandis (tīkkoks).

FLEGT licenču apstrāde

21 dalībvalstī FLEGT licenču apstrādei tika izmantota FLEGIT/TRACES sistēma, bet 7 dalībvalstis izmantoja nacionālas sistēmas. No 21 dalībvalsts, kas izmanto FLEGIT/TRACES sistēmu, 14 dalībvalstis ziņojušas, ka to izmanto gan kompetentās iestādes, gan muita, 5 dalībvalstis ziņojušas, ka to izmanto tikai kompetentās iestādes, un 2 dalībvalstīs ziņojušas, ka to izmanto tikai muita. Dalībvalstis norādījušas arī formātu, kādā FLEGT licences iesniegtas; 14 dalībvalstis ziņojušas, ka FLEGT licences saņēmušas vairākos formātos. Pavisam 18 dalībvalstis ziņojušas par papīra licenču iesniegšanu, 18 dalībvalstis ziņojušas par licencēm, kas iesniegtas, izmantojot FLEGIT/TRACES, 5 dalībvalstis – par licencēm, kas iesniegtas, izmantojot e-pastu, un 2 dalībvalstis – par licencēm, kas iesniegtas, izmantojot nacionālas elektroniskās sistēmas.

Dienu skaitu, kas dalībvalstīm nepieciešams licenču apstrādei, varēja analizēt attiecībā uz 24 dalībvalstīm; 53 % licenču kompetentās iestādes validējušas saņemšanas dienā vai nākamajā dienā pēc saņemšanas, 66 % gadījumu licences validētas 3 dienu laikā un 97 % gadījumu – 21 dienas laikā.

2. att. To FLEGT licencēto izstrādājumu galveno veidu daudzums, kas validētajās FLEGT licencēs norādīti sadalījumā pa HS kodiem* un atmuitoti ievešanai Eiropas Savienībā (izņemot HS 9403.50**) 2018. gadā; daudzums norādīts masas izteiksmē (kg)***. (Iekļaut Rumānijas sniegtos datus par licencēm nebija iespējams. Itālija un Rumānija muitas datus nesniedza, un Grieķijas iesniegtie muitas dati bija nepilnīgi.) * Pēc iespējas izmantoti sešciparu HS kodi; četrciparu HS kodi attiecas tikai uz tirdzniecību, par kuru dalībvalstis ziņojušas, izmantojot četrciparu kodus. ** Lai atvieglotu datu vizualizēšanu, šajā skaitlī nav iekļauti dalībvalsts muitas datos minētie 2,472 milj. kg izstrādājumu ar HS kodu 9403.50, jo tie ir vairākas kārtas lielāki par pārējiem datiem. Apvienotajai Karalistei tika nosūtīts jautājums par 2,470 milj. kg izstrādājumu ar HS kodu 9403.50, par kuriem bija ziņots kā par atmuitotiem Apvienotās Karalistes muitā, jo validētajās licencēs nebija norādīts salīdzināms apmērs, taču skaidrojums netika saņemts. *** Daudzums masas izteiksmē validētajās FLEGT licencēs un muitas datos bija norādīts, attiecīgi, vairāk nekā 99 % gadījumu un 97 % gadījumu, taču tas var nebūt visai tirdzniecībai reprezentatīvi. Tā kā muita izstrādājumu apjomu retāk norādīja masas, bet biežāk tilpuma (m3) vai vienību skaita izteiksmē, tad FLEGT licencēs norādītais daudzums un muitas norādītais daudzums masas izteiksmē nav pilnībā salīdzināms.

2.3.FLEGT licenču un sūtījumu turpmāka verifikācija

Saskaņā ar FLEGT regulas 5. panta 4. punktu kompetentās iestādes, izmantojot uz risku balstītu pieeju, lemj par to, vai ir vajadzīga turpmāka sūtījumu verifikācija. 21 dalībvalstī bija ieviesti noteikumi, kas vajadzīgi, lai veiktu FLEGT licenču turpmākas verifikācijas pārbaudes, un 22 dalībvalstīs – noteikumi, kas vajadzīgi, lai veiktu FLEGT sūtījumu turpmākas verifikācijas pārbaudes (B pielikuma 1. un 2. tabula). 2018. gadā papildu verifikācijas pārbaudes tika veiktas 19 dalībvalstīs (piemēram, turpmākas verifikācijas nolūkos sazinoties ar Indonēzijas Licencēšanas informācijas nodaļu (LIU)), un tās aptvēra 1782 FLEGT licences. Turklāt Nīderlande ziņoja, ka papildu verifikācijas pārbaudes tā veic katru dienu, taču pārbaužu skaitu nereģistrē, lai nepalielinātu administratīvo slogu.

Dalībvalstis ziņoja, ka tās izmanto vairākus riska kritērijus, lai noteiktu, vai ir vajadzīga FLEGT licences vai sūtījuma papildu verifikācija, arī gadījumos, kad FLEGT licencē sniegtā informācija nesakrīt ar citos dokumentos norādīto informāciju (B pielikuma 1. un 2. tabula). Septiņpadsmit dalībvalstis ziņoja, ka izmanto SILK (Indonēzijas Kokmateriālu likumības informācijas sistēmu), lai verificētu FLEGT licences, ko tās saņēmušas no tirgus dalībniekiem, un četras no tām ziņoja, ka SILK izmanto dažreiz.

2018. gadā 18 dalībvalstis ir veikušas pavisam 265 FLEGT licencētu sūtījumu fiziskas inspekcijas, un 94 % gadījumu sūtījums ir atbildis FLEGT licencē sniegtajai informācijai.

2.4.Noteikumi par sodiem

FLEGT regulas 5. panta 8. punktā noteikts: “Katra dalībvalsts nosaka sodus, ko piemēro gadījumos, ja ir pārkāpta šī regula. Sodi ir efektīvi, samērīgi un preventīvi.” 17 dalībvalstis ir ieviesušas noteikumus par administratīviem naudassodiem, 17 dalībvalstis – par krimināltiesībās paredzētiem naudassodiem, 20 dalībvalstis – par brīvības atņemšanu, 7 dalībvalstis – par tirdzniecības atļaujas apturēšanu un 9 dalībvalstis – par korektīvu pasākumu paziņošanu vai brīdinājuma vēstulēm. Brīvības atņemšanas gadījumā iespējamais maksimālais sods var būt no 1 mēneša līdz 15 gadiem (15 dalībvalstis norādījušas, ka maksimālais iespējamais sods ir 1–5 gadi).